section_heading: Life for Rent i Live 8 (2003. – 2005.)
paragraph_text: Album "Life for Rent" je objavljen 29. rujna 2003. (u svijetu) i 30. rujna 2003. (u SAD-u i Kanadi) te je postao jedan od nabrže prodavanih albuma u britanskoj glazbenoj povijesti. Debitirao je na vrhu ljestvica u Velikoj Britaniji, Irskoj, Francuskoj, Danskoj, Švicarskoj, Južnoj Africi, Australiji, Grčkoj, Meksiku, Hong Kongu, Maleziji i Tajlandu, kao i unutar "top pet" na ljestvicama u SAD-u, Italiji, Novom Zelandu, Nizozemskoj, Njemačkoj i Austriji. Album je prodan u više od 152.000 kopija već prvog dana u Velikoj Britaniji, a dostigao je broj od 400.000 prodanih kopija u prvom tjednu. Prvi singl s albuma, "White Flag", osvaja sve svjetske top liste i dobiva "Ivory Award" za internacionalni hit godine. Spot za ovu pjesmu Dido je napravila s Davidom Boreanazom, zvijezdom serija "Buffy, ubojica vampira" i "Kosti". Nakon toga, uslijedila su još tri singla, i to "Life for Rent", "Don't Leave Home" i "Sand in My Shoes". Za to vrijeme Dido je krenula na promotivnu svjetsku turneju (snimljen je i DVD u sklopu turneje, pod nazivom Dido: Live/Dido – Live at Brixton Academy, a objavljen je 2005.) Nakon njene rasprodane svjetske turneje 2004. godine, Dido je pozvana na tri koncerta "Live 8", 2. srpnja 2005. Prvo je nastupila u Londonu, zatim u Cornwallu, a onda je odletjela u Pariz i izvela pjesmu "White Flag" i duet s Youssou N'Dourom ("Thank You" i "Seven Seconds"). "Life for Rent" je do danas prodan u preko 12 milijuna primjeraka.